text: Sprængte pengeautomat ud af mur 
  30 oktober 2014 kl. 05.57
  Det gav et kæmpebrag, da tre mænd i nat kl. 03 sprængte en pengeautomat ud af en mur ved Superbrugsen i Gram.
  De tre stak af i nordlig retning i en sølvfarvet personbil efter at have tømt pengeautomaten.
  Mændene arbejdede hurtigt og "professionelt" og forlod formentlig stedet efter få minutter.
  Politiet ved endnu ikke, hvordan automaten er blevet sprængt i stykker. Et hold eksperter skal derfor torsdag kigge nærmere på stedet og undersøge forløbet.
  - Det er gået temmelig skrapt ud over bygningen. Nogle tagsten er sprunget op, væggen er revnet, døren er blæst ud, og murbrokker er spredt godt ud over gaden. Dog er der ikke fare for sammenstyrtning, siger politiets vagtchef Jan Stokholm.
  Politiet har ikke mange spor i sagen. Der er intet signalement af gerningsmændene eller yderligere oplysninger om bilen.
  Yderligere er det uvist, hvor stort et beløb mændene formåede at få med sig i udbytte.
  
  
  